|  |  |
| --- | --- |
| Európsky parlament  2019-2024 | EP logo RGB_Mute |

{LIBE}Výbor pre občianske slobody, spravodlivosť a vnútorné veci

<NoDocSe>2020/2717(RSP)</NoDocSe>

<Date>...</Date>

<TitreType>NÁVRH UZNESENIA</TitreType>

<TitreSuite>predložený na základe vyhlásenia Komisie</TitreSuite>

<TitreRecueil>v súlade s článkom 132 ods. 2 rokovacieho poriadku</TitreRecueil>

<Titre>o hodnotiacej správe Komisie o vykonávaní všeobecného nariadenia o ochrane údajov dva roky po jeho uplatňovaní</Titre>

<DocRef>(2020/2717(RSP))</DocRef>

<RepeatBlock-By><Depute>Juan Fernando López Aguilar</Depute>

<Commission>{LIBE}v mene Výboru pre občianske slobody, spravodlivosť a vnútorné veci</Commission>

</RepeatBlock-By>

B9‑0000/2020

Uznesenie Európskeho parlamentu o hodnotiacej správe Komisie o vykonávaní všeobecného nariadenia o ochrane údajov dva roky po jeho uplatňovaní

(2020/2717(RSP))

*Európsky parlament,*

– so zreteľom na nariadenie Európskeho parlamentu a Rady (EÚ) 2016/679 z 24. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov)[[1]](#footnote-1),

– so zreteľom na oznámenie Komisie Európskemu parlamentu a Rade z 24. júna 2020 o ochrane údajov ako pilier posilnenia postavenia občanov a prístupu EÚ k digitálnej transformácii – dva roky uplatňovania všeobecného nariadenia o ochrane údajov[[2]](#footnote-2);

– so zreteľom na oznámenie Komisie Európskemu parlamentu a Rade z 24. júna 2020 o ochrane údajov ako piliera posilnenia postavenia občanov a prístupu EÚ k digitálnej transformácii – dva roky uplatňovania všeobecného nariadenia o ochrane údajov[[3]](#footnote-3);

– so zreteľom na článok 132 ods. 2 rokovacieho poriadku,

– so zreteľom na návrh uznesenia Výboru pre občianske slobody, spravodlivosť a vnútorné veci,

A. keďže všeobecné nariadenie o ochrane údajov sa uplatňuje od 25. mája 2018; keďže všetky členské štáty okrem Slovinska prijali nové právne predpisy alebo upravili svoje vnútroštátne právne predpisy o ochrane údajov;

B. keďže od začiatku uplatňovania všeobecného nariadenia o ochrane údajov bolo dozorným orgánom doručených omnoho väčšie množstvo sťažností; keďže to dokazuje, že dotknuté osoby si viac uvedomujú svoje práva a chcú chrániť svoje osobné údaje v súlade so všeobecným nariadením o ochrane údajov; keďže to tiež dokazuje, že naďalej dochádza k veľkému množstvu nezákonných operácií spracúvania údajov;

***VŠEOBECNÉ PRIPOMIENKY***

1. víta, že všeobecné nariadenie o ochrane údajov sa stalo globálnym štandardom ochrany osobných údajov a je faktorom konvergencie pri tvorbe noriem; víta skutočnosť, že vo všeobecnom nariadení o ochrane údajov sa EÚ dostala do popredia medzinárodných diskusií o ochrane údajov a že viaceré tretie krajiny zosúladili svoje právne predpisy o ochrane údajov so všeobecným nariadením o ochrane údajov;

2. konštatuje, že dva roky po nadobudnutí účinnosti všeobecného nariadenia o ochrane údajov je všeobecné nariadenie o ochrane údajov celkovo úspešné, a súhlasí s Európskou komisiou, že v tejto fáze nie je potrebné aktualizovať alebo revidovať právne predpisy;

3. uznáva, že v nadchádzajúcich rokoch sa dôraz musí naďalej klásť na zlepšenie vykonávania a opatrení na posilnenie všeobecného nariadenia o ochrane údajov;

4. uznáva potrebu dôrazného a účinného presadzovania všeobecného nariadenia o ochrane údajov vo vzťahu k veľkým digitálnym platformám a integrovaným spoločnostiam vrátane oblastí, ako je online reklama a mikrocielenie;

***PRÁVNY ZÁKLAD PRE SPRACÚVANIE***

5. pripomína, že od začiatku uplatňovania všeobecného nariadenia o ochrane údajov „súhlas“ znamená akýkoľvek slobodný, konkrétny, informovaný a jednoznačný prejav vôle dotknutej osoby; zdôrazňuje, že to platí aj pre smernicu o súkromí a elektronických komunikáciách; konštatuje, že vykonávanie platného súhlasu je naďalej ohrozené používaním tzv. dark patterns, sledovania na komerčné účely a iných neetických postupov; je znepokojený tým, že jednotlivci sú často pod ekonomickým tlakom, aby poskytli súhlas výmenou za zľavy alebo iné obchodné ponuky, alebo sú nútení poskytnúť súhlas, pretože je tým podmienený prístup k službe prostredníctvom zaväzujúcich ustanovení, čo je v rozpore s článkom 7 všeobecného nariadenia o ochrane údajov;

***PRÁVA DOTKNUTEJ OSOBY***

6. zdôrazňuje, že je potrebné uľahčiť výkon individuálnych práv stanovených vo všeobecnom nariadení o ochrane údajov, ako je prenosnosť údajov alebo práva v súvislosti s automatizovaným spracúvaním vrátane profilovania; vyzýva Európsky výbor pre ochranu údajov, aby vydal ďalšie usmernenia týkajúce sa automatizovaného rozhodovania;

***MALÉ PODNIKY A ORGANIZÁCIE***

7. pripomína, že niektoré zainteresované strany uvádzajú, že uplatňovanie všeobecného nariadenia o ochrane údajov je náročné, a to najmä pre malé a stredné podniky (MSP);

8. poukazuje na to, že pre MSP by nemali existovať žiadne odchýlky; vyzýva Európsky výbor pre ochranu údajov, aby poskytol praktické nástroje na uľahčenie vykonávania všeobecného nariadenia o ochrane údajov zo strany MSP s nízkorizikovými spracovateľskými činnosťami;

***PRESADZOVANIE***

9. je znepokojený nerovnakou úrovňou presadzovania všeobecného nariadenia o ochrane údajov vnútroštátnymi orgánmi na ochranu údajov;

10. poznamenáva, že od začiatku uplatňovania všeobecného nariadenia o ochrane údajov boli síce uložené niektoré významné pokuty za závažné porušenia, ale možnosti všeobecného nariadenia o ochrane údajov sa v tomto smere zďaleka nevyužívajú v plnom rozsahu a v členských štátoch existujú rozdiely v prísnosti uplatňovaných sankcií;

11. je znepokojený dĺžkou vyšetrovania prípadov niektorými orgánmi na ochranu údajov a jeho nepriaznivým vplyvom na účinné presadzovanie a dôveru občanov; naliehavo vyzýva orgány na ochranu osobných údajov, aby urýchlili riešenie prípadov a využívali všetky mechanizmy, ktoré majú k dispozícii podľa všeobecného nariadenia o ochrane údajov, vrátane dočasných alebo konečných obmedzení alebo zákazu spracúvania;

12. nevyjadruje poľutovanie nad tým, že orgány pre ochranu osobných údajov 21 členských štátov výslovne uviedli, že nemajú dostatočné ľudské, technické a finančné zdroje na účinné plnenie svojich úloh a vykonávanie svojich právomocí; naliehavo vyzýva Európsku komisiu, aby prijala vhodné opatrenia, a to aj tým, že bezodkladne začne konanie o nesplnení povinnosti voči tým členským štátom, ktoré si túto povinnosť nesplnili;

13. vyjadruje poľutovanie nad tým, že pokiaľ ide o kolektívne uplatňovanie nárokov na nápravu, väčšina členských štátov sa rozhodla neimplementovať článok 80 ods. 2 všeobecného nariadenia o ochrane údajov; vyzýva všetky členské štáty, aby využívali článok 80 ods. 2;

***SPOLUPRÁCA A KONZISTENTNOSŤ***

14. zdôrazňuje, že nedostatočné presadzovanie je zjavné najmä pri cezhraničných sťažnostiach, t. j. mechanizmy spolupráce a konzistentnosti; vyzýva Európsky výbor pre ochranu údajov, aby zvýšil svoje úsilie o zabezpečenie správneho uplatňovania článkov 60 a 63 všeobecného nariadenia o ochrane údajov a aby využil postup pre naliehavé prípady uvedený v článku 66 všeobecného nariadenia o ochrane údajov;

15. pozoruje nesúlad medzi vnútroštátnymi usmerneniami a usmerneniami Európskeho výboru pre ochranu údajov;

16. vyzýva všetky členské štáty, aby zaviedli osobitnú podporu pre dotknuté osoby alebo organizácie, ktoré ich zastupujú, zapojené do cezhraničných sťažností; poukazuje na to, že vysoké procesné náklady spojené s výkonom práva dotknutých osôb môžu pôsobiť ako odstrašujúci prostriedok; vyzýva členské štáty, aby obmedzili takéto náklady v rámci svojich vnútroštátnych správnych procesných právnych predpisov;

***FRAGMENTÁCIA VYKONÁVANIA VŠEOBECNÉHO NARIADENIA O OCHRANE ÚDAJOV***

17. konštatuje určitý stupeň fragmentácie, ktorá je spôsobená najmä rozsiahlym používaním fakultatívnych doložiek o špecifikácii; vyjadruje znepokojenie nad tým, že ochrana podľa všeobecného nariadenia o ochrane údajov je oslabovaná spôsobom, akým členské štáty vykonávajú tieto výnimky zo špecifikácií (napr. vek detí na udelenie súhlasu);

***ŠPECIFICKY NAVRHNUTÁ OCHRANA ÚDAJOV***

18. vyzýva dozorné orgány, aby vyhodnotili vykonávanie článku 25 o špecificky navrhnutej a štandardnej ochrane údajov, najmä s cieľom vykonávať zásady minimalizácie údajov a obmedzenia účelu v súlade s usmerneniami Európskeho výboru pre ochranu údajov;

***USMERNENIA***

19. vyzýva Európsky výbor pre ochranu údajov, aby vypracoval normy a usmernenia, ktoré pomôžu vykonávať požiadavky na ochranu údajov v praxi, okrem iného pre posúdenia vplyvu na ochranu údajov (článok 35), informácie pre dotknuté osoby (články 12 – 14), výkon práv dotknutých osôb (články 15 – 18, 20 – 21) a záznamy o spracovateľských činnostiach (článok 30);

***MEDZINÁRODNÉ TOKY OSOBNÝCH ÚDAJOV A SPOLUPRÁCA***

20. zdôrazňuje, že je dôležité umožniť voľný tok osobných údajov na medzinárodnej úrovni bez toho, aby sa znížila úroveň ochrany zaručená v rámci všeobecného nariadenia o ochrane údajov; podporuje prax Európskej komisie zaoberať sa ochranou údajov a tokmi osobných údajov oddelene od obchodných dohôd;

21. zdôrazňuje, že rozhodnutia o primeranosti by nemali byť politickými, ale právnymi rozhodnutiami;

22. vyzýva Európsku komisiu, aby zverejnila súbor kritérií používaných pri určovaní toho, či sa tretia krajina považuje za krajinu, ktorá poskytuje „v podstate rovnocennú“ úroveň ochrany tej, aká sa poskytuje v EÚ, najmä pokiaľ ide o prístup k prostriedkom nápravy a prístup vlády k údajom;

23. opätovne zdôrazňuje, že programy hromadného sledovania, ktoré zahŕňajú hromadné zhromažďovanie údajov, bránia zisteniam týkajúcim sa úrovne primeranosti;

24. vyzýva orgány pre ochranu osobných údajov, aby systematicky posudzovali, či sa pravidlá ochrany údajov v praxi uplatňujú v tretích krajinách, v súlade s judikatúrou Európskeho súdneho dvora;

25. vyzýva Komisiu, aby bez zbytočného odkladu zverejnila svoje preskúmanie rozhodnutí o primeranosti prijatých podľa smernice z roku 1995;

***BUDÚCE PRÁVNE PREDPISY ÚNIE***

26. pripomína Komisii jej povinnosť zabezpečiť, aby opatrenia, ktoré sa majú predložiť v nadchádzajúcich legislatívnych návrhoch, najmä pokiaľ ide o správu údajov, akty týkajúce sa údajov, akty o digitálnych službách, o umelej inteligencii, boli v súlade so všeobecným nariadením o ochrane údajov (EÚ) 2016/679 a so smernicou (EÚ) 2016/680;

***NARIADENIE O SÚKROMÍ A ELEKTRONICKÝCH KOMUNIKÁCIÁCH***

27. vyjadruje hlboké znepokojenie nad nedostatočným vykonávaním smernice o súkromí a elektronických komunikáciách členskými štátmi vzhľadom na zmeny zavedené všeobecným nariadením o ochrane údajov; vyzýva Komisiu, aby urýchlila svoje hodnotenie a začala postupy v prípade nesplnenia povinnosti proti tým členským štátom, ktoré riadne nevykonali smernicu o súkromí a elektronických komunikáciách;

28. poveruje svojho predsedu, aby postúpil toto uznesenie Komisii, Európskej rade, vládam a národným parlamentom, Európskemu výboru pre ochranu údajov a európskemu dozornému úradníkovi pre ochranu údajov.

1. Ú. v. EÚ L 119, 4.5.2016, s. 1 – 88. [↑](#footnote-ref-1)
2. COM(2020) 264, 24.6.2020. [↑](#footnote-ref-2)
3. COM(2020) 264, 24.6.2020. [↑](#footnote-ref-3)